Värske maaeluminister, keskerakondlane Martin Repinski on Eesti suurima kitsefarmi omanik (kitsefarme on Eestis alla kümne). Konju mahetalu kitsejuustu müüakse kõikjal Eestis. Näiteks Selveris, Stockmannis, hotelli Radisson baaris.

Kaks aastat tagasi avas keevitaja keskeriharidusega Repinski talupoe Tallinna kesklinnas, Lembitu tänaval. Oli suur pidupäev. Kohale tulid presidendiproua Evelin Ilves ja põllumajandusminister Ivari Padar. Lõigati linti, pakuti kitsejuustupalle. Repinski seisis, kitsetall süles, ja naeratas võidukalt kaamerasse.

Postimees kirjutas, et poe eesmärk on müüa vaid eestimaist talukaupa ja mahetooteid.

2014. aasta sügis oli Repinskile eriti edukas. Tema talu valiti parimaks Eesti mahetootjaks. Minister Padar pidas kõne: „Peame pingutama selle nimel, et kodumaine mahetoodang jõuaks üha enam ka valmistoodetena kaubandusse.“ Toonane minister käis isegi Repinski talus Ida-Virumaal külas.

Maaeluministrina on ­Repinski lubanud just kohalikke ­talumehi aidata. Ta kinnitab Ekspressile, et tema kõige südamelähedasemaks teemaks on Eesti toit ja eksport.

Kõik laabus nagu valatult. Repinskit kiideti, patsutati õlale. Ise pani oma talu püsti! Tõeline eeskuju Ida-Virumaa noortele!

Vaid mõned nädalad pärast Tallinna mahepoe avamist saabus Konju talusse esimene laadung kitsejuustu Hollandi ettevõttelt De Molkerei. Madalmaade põhjarannikul asuv De Molkerei ostab piima riigi suurimast kitsefarmist, kus lüpstakse iga päev tuhandet kitse.